L’Ajuntament de Catarroja garanteix la seguretat ciutadana al poble
26 gen. 2021

Pel que fa al personal, des de l'Ajuntament de Catarroja s'han posat en marxa totes les eines al nostre abast per a cobrir les vacants d'agents que hi ha ara mateix en la plantilla i així està reflectit en les OPE de 2019 i 2020. D'altra banda, en l'anterior legislatura ja es van traure diverses vacants d'oficial, de les quals ningú va poder passar les proves, excepte en un cas que la va aconseguir per mobilitat.

Una altra de les mesures que s'ha pres per a poder cobrir les vacants de manera immediata és la cobertura, per edicte de les places vacants amb comissions de servei. Aquest procés ha sigut seguit per 7 agents que s'han interessat per treballar a Catarroja i que es troben en procés de baremació, tal com es pot comprovar en la web municipal, al ser un procés públic.

Finalment, en el cas de les vacants, l'Ajuntament ha signat una diligència per a cobrir vacants mitjançant bossa d'interins d'altres municipis. De fet, ja es compta amb l'autorització per a accedir a la bossa de la localitat d'Almussafes.

En referent a l'afirmació falsa que titula aquest comunicat, el sindicat de policia hauria de saber perfectament que el municipi no es pot quedar en cap moment desprotegit. Així figura en l'Estat d'Alarma que empara al consistori, per resolució d'alcaldia, al fet que prenguen les mesures oportunes perquè en compliment de la seguretat, com a servei essencial, es realitzen tots els operatius que siguen oportuns, sent, d'altra banda aquests, degudament abonats en les seues nòmines.

D'altra banda, en matèria de seguretat laboral, des de l'Ajuntament s'està complint rigorosament amb tots els protocols que ens marquen des de riscos laborals per a un cos essencial en l'actual estat d'alarma com és la policia local. De fet, ens torna a sorprendre la petició de no mesclar als treballadors, quan divendres passat des del mateix sindicat ens van demanar un espai municipal per a fer una assemblea presencial, una cosa totalment desaconsellada en les actuals circumstàncies i que per a garantir la seua protecció no vam accedir a oferir.

Quant a les negociacions per la jornada laboral, des de l'Ajuntament de Catarroja es va acordar amb els dos sindicats policials mantindre la jornada de 40 hores i no de 37,5 com així havíem oferit. En aquesta mateixa negociació ja comentarem als sindicats que s'havia realitzat una modificació de l’RPT perquè una empresa externa poguera realitzar una nova valoració dels llocs de treball.

Mentre aquesta nova valoració està en marxa, des de l'Ajuntament es va posar a la disposició dels agents una borsa d'operatius (disponibilitat) per a reforçar les seccions amb menys efectius o minvades per les baixes o vacants. Qui se sumara a aquesta bossa veuria un increment en el seu salari de 1.800 euros anuals, més el cobrament dels operatius a banda. Ningú s'ha apuntat a aquesta bossa que milloraria les seues condicions laborals i econòmiques, més si cap quan saben que en Estat d'Alarma vigent fins al mes de maig no es poden negar a realitzar operatius.

A més, es premien els treballs per objectius dels agents amb l'objectiu de motivar-los, aquests són els casos de benestar animal, medi ambient, educació viària, violència de gènere, menors. També es garanteix un quadrant anual sense devolució d'hores i s'aposta per un pla de formació anual especialitzada.

Així doncs, l'alcalde Jesús Monzó i la vicealcaldessa, Lorena Silvent, màxims responsables de l'àrea de Seguretat Ciutadana, inviten "a rebaixar el nivell d'hostilitat mostrat en comunicats com el remés hui pel sindicat SPPLB. Tot aixó, pel bé dels nostres ciutadans, els qui són els grans afectats en aquestes situacions de pressió que entenem no estan justificades per tot l'exposat anteriorment".